El Pati de Les Sitges, marc incomparable del sopar anual d’Amics de Sant Roc
2025-07-24

L’entitat burjassotera Amics de Sant Roc ja ho té tot preparat per celebrar divendres que ve, 26 de juny, el seu tradicional sopar anual en la qual l’associació estarà acompanyada de l’alcalde de Burjassot, Rafa García, i de diferents representants de la corporació municipal. Tots ells departiran amb el president de l’entitat, Vicente Valero, la seua junta directiva i els nombrosos veïns que acompanyen a l’entitat en una nit tan especial.

Com no podia ser d’una altra manera, el sopar tindrà lloc en el Pati de Les Sitges, espai del municipi en el qual es troba l’Ermita dedicada als patrons de Burjassot, Sant Roc i la Mare de Déu de la Cabeza, que estarà oberta també durant el sopar.

El sopar anual dels Amics de Sant Roc reuneix entorn de la taula als veïns de Burjassot membres de l’associació que, una vegada a l’any, s’ajunten per departir sobre tot allò que ha passat al llarg de l’any, repassar les activitats de la mateixa entitat i passar una estona molt agradable en la qual lloar també la figura del patró.

Una nit de records als qui ja no estan, a tot allò que queda per viure i de tornada a la tradició i essència de poble, sopant en el carrer, a la fresca.